Diari Oficial de la Generalitat Valenciana


Sumari del DOGV 4417, del 14-01-2003 (2002/14201)

Informació pública de la convocatòria de les bases generals per a processos selectius que ha de desenvolupar l'Ajuntament de Finestrat per a la provisió de places i llocs de treball.
--------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/res/2002/11/14/(1)/dof/vci/html**

### Dades del document

Número de DOGV
:   4417

Data del DOGV
:   14-01-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/14608


Data del document
:   14-11-2002

Organisme emissor
:   Ajuntament de Finestrat

Tipus de document
:   Anunci

Correcció d'errades

 Descriptors 

:   * Finestrat
    * concurs administratiu
    * administració local

Informació pública de la convocatòria de les bases generals per a processos selectius que ha de desenvolupar l'Ajuntament de Finestrat per a la provisió de places i llocs de treball. [2002/A14439]
  
L'alcalde president de l'Ajuntament, mitjançant la Resolució de l'Alcaldia dictada el dia 14 d'octubre del 2002, va aprovar les bases generals que regiran els processos selectius del personal de l'Ajuntament de Finestrat, sotmeses a exposició pública pel termini de 15 dies en el Butlletí Oficial de la Província número 247, de data 28 d'octubre del 2002, sense que s'hi haja efectuat cap reclamació ni suggeriment durant l'esmentat període. Per això, s'entenen aprovades definitivament, i es procedix a la publicació en el Diari Oficial de la Generalitat Valenciana del text íntegre de les dites bases.
  
Bases generals per a la selecció de personal de l'Ajuntament de Finestrat (Alacant)
  
Primera. Objecte
  
Les presents bases generals, redactades de conformitat amb el que disposa el Reial Decret 896/1991, de 7 de juny, pel qual s'establixen les regles bàsiques i els programes mínims a què ha d'ajustar-se el procediment de selecció de funcionaris d'administració local, exclosa la selecció dels funcionaris inclosos en el número 3 de l'article 92 de la Llei 7/1985, de Bases del Règim Local, i dels funcionaris del cos de la policia local que es regiran per la seua normativa específica.
  
Tenen per objecte establir les normes per què s'han de regir tots els processos de selecció de personal de carrera al servici de la corporació. Igualment, serà aplicable al personal laboral amb les adaptacions que corresponguen d'acord amb la legislació específica.
  
Les presents bases regiran en tots els processos de selecció de personal en tots aquells aspectes que no regulen les bases específiques.
  
Les presents bases generals no afectaran els funcionaris d'habilitació nacional, ni els del cos de policia local, que es regiran per la seua normativa específica.
  
Segona. Legislació aplicable
  
En tot allò no establit en les presents bases i en les específiques, regirà el que establixen els preceptes següents:
  
- Llei 7/1985, de 2 d'abril, Reguladora de les Bases del Règim Local.
  
- Preceptes bàsics del Reial Decret Legislatiu 781/1986, de 18 d'abril, i de la Llei 30/1984, de 2 d'agost, de Mesures per a la Reforma de la Funció Pública, amb les modificacions introduïdes per lleis posteriors.
  
- Preceptes bàsics del Reial Decret 896/1991, de 7 de juny.
  
- Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana.
  
- Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del personal inclòs en l'àmbit d'aplicació de la Llei de la Funció Pública Valenciana,
  
- Preceptes no bàsics del Reial Decret Legislatiu 781/1986, de 18 d'abril, i de la Llei 30/1984, amb les modificacions introduïdes per la Llei 23/1988.
  
- Preceptes no bàsics del Reial Decret 896/1991, de 7 de juny.
  
- Reial Decret 364/1995, de 10 de març, pel qual s'aprova el Reglament General d'lngrés del Personal al Servici de l'Administració General de l'Estat i de Provisió de Llocs de Treball i Promoció Professional dels Funcionaris Civils de l'Administració General de l'Estat.
  
- Llei 24/2001, de 27 de desembre, de Mesures Fiscals, Administratives i de l'Ordre Social
  
- APU/1461/2002, de 6 de juny, del Ministeri d'Administracions Públiques, per la qual s'establixen les normes per a la selecció i nomenament de personal funcionari interí (BOE núm. 143 de 2002).
  
- Les restants disposicions reglamentàries aplicables.
  
Tercera. Requisits dels aspirants
  
3.1 Per a poder participar en les proves que es convoquen, a més dels requisits addicionals que per a cada plaça es determinen en les bases específiques de cada convocatòria, els aspirants hauran de complir els següents:
  
a) Ser espanyol o nacional d'un dels restants estats membres de la Unió Europea o d'aquells estats a què els siga d'aplicació la lliure circulació de treballadors, o mantindre amb aquells la relació familiar a què es referix l'article 1.2 de la Llei 17/1993, de 23 de desembre.
  
b) Haver fet els 18 anys d'edat i no excedir de l'edat en què falten menys de 10 anys per a la jubilació forçosa, i si no és així no tindre més de 55 anys, en el termini indicat en l'apartat 3.4 següent, els 75 establits com a edat de jubilació.
  
c) Estar en possessió de la titulació exigida o en condició d'obtindre-la, i que per a cada una de les places es determine en les bases específiques de la convocatòria.
  
d) No patir cap malaltia, ni estar afectats per cap limitació física o psíquica incompatible amb l'acompliment de les funcions o que les impossibilite. Així mateix, no patir cap malaltia de les que figuren en el quadre d'exclusions mèdiques que cada convocatòria puga establir.
  
e) No haver sigut separat, mitjançant un expedient disciplinari, del servici de cap administració pública. Així mateix, no trobar-se inhabilitat penalment per a l'acompliment de funcions públiques.
  
3.2 La titulació s'acreditarà mitjançant l'expedició dels títols corresponents per l'autoritat acadèmica competent. L'esmentada autoritat podrà declarar també l'equivalència de títols, corresponent en tot cas a l'aspirant la seua acreditació.
  
3.3 Quan les bases específiques així ho requerisquen, els coneixements de valencià s'acreditaran de la forma que disposa l'article 16 del Decret 33/1999, de 9 de març, de la Conselleria d'Economia, Hisenda i Administració Pública.
  
3.4 Tots els requisits hauran de complir-se en l'últim dia del termini de presentació de sol·licituds i mantindre's durant tot el procés selectiu i fins al moment, si pertoca, de la presa de possessió. Amb tal fi, es podran efectuar les comprovacions oportunes fins a arribar a la presa de possessió com a funcionari de carrera o fins a la firma del contracte laboral.
  
3.5 De conformitat amb el que establix l'article 38.3 de la Llei 13/1982, d'Integració Social del Minusvàlid, de 7 d'abril, seran admeses les persones amb minusvalideses en igualtat de condicions amb els altres aspirants.
  
3.6 Per al cas de plaça servida per personal laboral: no trobar-se sotmés a cap causa d'incapacitat per a signar el contracte laboral amb l'Ajuntament, ni trobar-se inhabilitat penalment per a això.
  
3.7 Per als supòsits de convocatòries mitjançant el sistema de promoció interna, a més:
  
- Tindre la condició de funcionari de carrera, en la categoria immediatament inferior a la convocada, i al servici de l'administració convocant amb els condicionants establits en l'article 22 de la Llei 30/1984 i D.A. 9a del Reglament General d'Ingrés del Personal al Servici de les Administracions Públiques, i article 37 del Decret 33/1999, de 9 de març.
  
- Únicament per a l'accés als grups D o C, els funcionaris que manquen de la titulació mínima exigida per a cada supòsit, podran participar en les convocatòries, sempre que tinguen una antiguitat de més de 10 anys en el grup immediat inferior, o cinc anys en el dit grup, més la superació, si és procedent, d'un curs específic de formació a què s'accedirà mitjançant criteris objectius.
  
Les anteriors condicions estaran referides a la data de finalització del termini de presentació de sol·licituds per a cada una de les proves específiques, i hauran d'acreditar-se documentalment després de la superació dels respectius processos selectius, i com a requisit previ i preceptiu a les preses de possessió.
  
Quarta. Sol·licituds i admissió d'aspirants
  
4.1 Sol·licituds. Les instàncies amb la documentació requerida en cada convocatòria, en què se sol·licita prendre part en l'oposició, s'han de dirigir al president de la corporació, segons els models inclosos en els annexos de les bases específiques de cada convocatòria, i seran presentades en el Registre General de l'Ajuntament de Finestrat, o a través de qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
Les sol·licituds de participació en processos selectius, que siguen depositades en un lloc distint al Registre General, estaran precedides necessàriament d'un avís per fax o telegrama, on s'acrediten el lloc, data i hora de la seua presentació. Aquells aspirants les sol·licituds dels quals tinguen entrada en el Registre General fora del termini límit de presentació i no hagen complit el requisit anterior seran exclosos del seu dret a participar en el corresponent procés selectiu.
  
A les instàncies caldrà adjuntar una fotocòpia compulsada del document nacional d'identitat i un justificant d'haver ingressat en la Tresoreria Municipal les taxes en concepte de drets d'examen que establix l'ordenança fiscal en vigor.
  
El mateix text de la instància arreplegarà la declaració jurada de l'aspirant de complir tots els requisits indicats en la base tercera amb referència a la data d'expiració del termini de presentació d'instàncies i que es comprometen a prestar el preceptiu jurament o promesa per a la presa de possessió corresponent.
  
Aquells aspirants amb minusvalideses, hauran d'adjuntar, a més, un certificat oficial acreditatiu del grau d'aquelles i del fet que no impossibiliten ni minven l'exercici normal de les funcions o tasques de la plaça o lloc de treball per la qual es pretén optar, així com un detall de les adaptacions físiques que pogueren necessitar, a fi d'adequar-hi el temps i els mitjans i poder garantir la igualtat d'oportunitats amb la resta dels aspirants.
  
Els drets d'examen no podran ser tornats, excepte en el supòsit de no ser admesos per falta dels requisits exigits per a prendre part en les proves de selecció.
  
El termini de presentació de sol·licituds serà de 20 dies naturals, a les oficines municipals, en horari de 09.00 hores a 14.00 hores:
  
- El dissabte es considera a tal efecte inhàbil
  
- I comptats a partir de l'endemà de la publicació d'un extracte de la corresponent convocatòria en la forma que s'indica en la base següent.
  
- El Boletín Oficial del Estado per a processos derivats del desenvolupament de les OPE.
  
- El Butlletí Oficial de la Província i/o diari provincial i al tauler d'anuncis municipal per al cas de provisions en règim interí o en règim laboral temporal.
  
Si l'últim dia de presentació fóra dissabte, diumenge o festiu, el termini quedaria automàticament prorrogat al primer dia hàbil següent.
  
4.2 Admissió d'aspirants. Una vegada finalitzat el termini de presentació d'instàncies, l'Alcaldia Presidència dictarà una resolució, en el termini màxim d'un mes, on es declaren aprovades les llistes provisionals d'aspirants admesos i exclosos, confeccionada segons l'ordre de presentació de sol·licituds en el registre d'entrada.
  
En la resolució, que es publicarà en el Butlletí Oficial de la Província i al tauler d'anuncis, constaran el nom i cognoms dels aspirants admesos i exclosos i, si és procedent, el motiu de la no-admissió. Contra l'esmentada resolució es podrà presentar una reclamació en el termini de 10 dies hàbils; reclamació que podrà servir per a esmenar, si pertoca, els defectes que hagen motivat l'exclusió o omissió del candidat en la llista provisional d'admesos. Si es presenten reclamacions seran acceptades o rebutjades en la resolució per la qual s'aprove la llista definitiva, que es publicarà, així mateix, als llocs indicats per a la llista provisional. La publicació de les esmentades llistes servirà de notificació a l'efecte de reclamacions i recursos.
  
En el mateix acte administratiu, s'indicaran, a més, el lloc, data i hora del començament de les proves selectives, l'ordre d'actuació dels aspirants, i la data de constitució dels tribunals per a valorar els mèrits quan el sistema selectiu siga el concurs. Tot això sense perjudici del que disposa l'article 71 de la Llei 30/1.992, de 26 de novembre, quant a l'esmena de deficiències.
  
Cinquena. Publicitat de les convocatòries
  
- Desenvolupament de les OPE. Una vegada aprovades les bases específiques de cada convocatòria, es publicaran íntegrament en el BOP i en el DOGV, i un extracte d'elles en el BOE.
  
- Provisions en règim interí una vegada aprovades les bases específiques de cada convocatòria. Es publicaran íntegrament en el BOP i/o en un diari provincial d'entre els de major difusió en el terme municipal.
  
- Contractacions en règim laboral sense oferta a l'INEM. S'inserirà anunci en un diari provincial d'entre els de major difusió al terme municipal que incloga un extracte (un anunci extractat) de la convocatòria i de la dimensió temporal del termini de presentació d'instàncies.
  
En tots els casos es faran públiques les convocatòries al tauler d'anuncis de l'Ajuntament.
  
Els extractes de convocatòria que s'han de publicar en el BOE i els anuncis en diaris provincials inclouran com a mínim una referència al BOP on es van publicar les bases de la convocatòria, el nombre, classe de places convocades i el sistema o sistemes d'accés, així com una ressenya indicativa de l'inici i acabament de terminis de presentació de sol·licituds.
  
Una còpia de les bases generals i específiques integres, i els seus annexos, estaran a disposició dels interessats a les oficines del Registre General de l'Ajuntament i a la Secretaria, en dies hàbils de 09.00 a 14.00 hores, i sempre durant el termini de presentació d'instàncies.
  
Per al supòsit de convocatòries per a provisions en règim interí, contractacions temporals i torns de promoció interna els terminis podran reduir-se a la meitat.
  
Sisena. Tribunals qualificadors
  
6.1 Composició:
  
El tribunal qualificador estarà compost pels següents membres, tots ells amb veu i vot:
  
President: l'alcalde de la corporació, o membre seu en qui delegue.
  
Secretari: el de la corporació o funcionari en qui delegue.
  
Vocals:
  
- Un representant de l'administració del Govern Valencià, d'igual o superior titulació a la requerida, amb el seu respectiu suplent.
  
- Un funcionari de carrera de l'administració local d'igual o superior titulació a la requerida, designat pel president de la corporació, amb el seu respectiu suplent.
  
- Dos funcionaris de carrera, d'igual o superior titulació a la requerida, designat a proposta dels representants dels treballadors, amb els seus respectius suplents.
  
- El regidor delegat de Personal.
  
Si els representants dels treballadors no designaren, dins de termini, els vocals representants perquè participen com a membres del tribunal, l'alcalde designarà uns altres vocals i suplents de la mateixa categoria per a configurar el tribunal en nombre imparell.
  
L'Alcaldia podrà designar tècnics, experts o assessors especialistes per a les proves de caràcter optatiu, o quan la complexitat o especificitat de les proves així ho requerisquen, que col·laboraran amb el tribunal amb veu, però sense vot.
  
Tots els membres del tribunal actuaran amb veu i vot, llevat dels tècnics o assessors, que actuaran amb veu, però sense vot.
  
El nomenament dels membres del tribunal inclourà la dels suplents respectius, i es realitzarà mitjançant una resolució de l'Alcaldia, que es farà pública conjuntament amb la llista provisional d'admesos i exclosos, i la data de constitució del tribunal, en el Butlletí Oficial de la Província, amb una antelació mínima de 20 dies naturals a la data de començament de les proves.
  
6.2 En la sessió de constitució del tribunal, s'acordarà el calendari d'actuacions, el nombre d'exercicis i preguntes, el temps per a la realització i la data de realització del primer exercici.
  
6.3 Una vegada constituït el tribunal, i iniciada la sessió, si se n'absentara el president, este designaria d'entre els vocals concurrents el que el substituirà durant la seua absència.
  
A fi d'assegurar el compliment del que disposa l'Ordre de 17 de juliol de 1989, de la Conselleria d'Administració Pública, el tribunal incorporarà, si pertoca, els assessors especialistes necessaris per a garantir la possibilitat que les proves es realitzen en valencià, si així ho ha sol·licitat algun aspirant de conformitat amb el que disposa la base quarta.
  
6.4 Quan concórreguen en els membres del tribunal alguna de les circumstàncies previstes en l'article 28 de la Llei de Règim Jurídic de les Administracions Públiques i del Procediment Administratiu Comú, s'abstindran d'intervindre-hi i notificaran en forma tal circumstància a l'Alcaldia Presidència; així mateix els aspirants podran recusar-los en la forma disposada en l'article 29 de l'esmentat text legal.
  
No podran formar part del tribunal qualificador aquells funcionaris que hagueren realitzat tasques de preparació d'aspirants a proves selectives en els cinc anys anteriors a la publicació de l'anunci de la convocatòria.
  
6.5 Constitució i actuació.
  
6.5.1 Els tribunals no podran constituir-se ni actuar sense la presència d'almenys tres dels seus membres, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen l'ordre degut en elles i en tot allò no disposat en les presents bases, i per a l'adequada interpretació de les bases generals i específiques de cada convocatòria.
  
Quan l'oposició conste de diversos exercicis, la convocatòria determinarà el caràcter obligatori o voluntari i eliminatori o no de cada un d'ells, i el sistema de puntuació. No obstant això, serà facultat del tribunal de selecció la determinació dels nivells mínims que cal aconseguir per a la superació de cada exercici i, en general, la fixació dels criteris d'avaluació dels resultats, llevat que es determine una altra cosa en la convocatòria.
  
6.5.2 En cada sessió del tribunal podran participar els membres titulars, i si n'estan absents, els suplents, ara bé, no podran substituir-se entre si en la mateixa sessió.
  
Si, una vegada constituït el tribunal i iniciada la sessió, se n'absenta el president, ell designarà, d'entre els vocals concurrents el que el substituirà durant la seua absència.
  
6.5.3 De cada sessió, el secretari n'estendrà una acta, on es faran constar les qualificacions dels exercicis, l'avaluació individualitzada dels mèrits de cada aspirant en cas de concurs, i també les incidències i les votacions que es produïsquen.
  
Les actes numerades i rubricades constituiran l'expedient que reflectirà el procés selectiu dut a terme.
  
En aquells exercicis on les presents bases o les específiques no determinen barems o criteris per a atorgar qualificacions, serà el consens dels membres del tribunal qui els establisca, de forma prèvia, abans de l'inici de la prova o exercici, fent-ho saber als aspirants.
  
6.5.4 Si els membres del tribunal qualificador, una vegada iniciades les proves, cessen en els càrrecs en virtut dels quals van ser designats, continuaran exercint les funcions corresponents en els tribunals fins que acabe totalment el procés selectiu de què es tracte. Si per qualsevol motiu els presidents, secretaris dels tribunals o els suplents necessaris, amb independència de les responsabilitats a què estiguen sotmesos, no volen, o no poden continuar sent membres del tribunal, impedint la continuació reglamentària del procés selectiu per falta de titulars o de suplents, es consideraran vàlides les actuacions anteriors, i amb els previs tràmits reglamentaris corresponents, es designaran els substituts dels qui hagueren cessat i posteriorment es continuaran realitzant les actuacions que falten fins a la culminació del referit procés selectiu.
  
6.5.5 Les actuacions dels tribunals poden ser impugnades a través d'un recurs d'alçada davant de l'Alcaldia Presidència, en el termini d'un mes a comptar des que aquelles es van fer públiques, d'acord amb els article 114 i 115 de la Llei de Règim Jurídic de les Administracions Públiques i del Procediment Administratiu Comú.
  
Revisió d'exercicis i reclamacions contra les qualificacions: els qui hagueren pres part en proves que consten per escrit o per qualsevol altre mitjà que assegure la seua permanència, podran sol·licitar, a través d'un escrit presentat en el Registre d'Entrada de l'Ajuntament dins dels tres dies hàbils següents al de publicació de les qualificacions, que se'ls pose de manifest el seu examen per a comprovar que hi ha sigut aplicats correctament els criteris de valoració utilitzats pel tribunal.
  
En cas d'errors materials, aritmètics o de fet, el president del tribunal adoptarà les mesures de rectificació corresponents i donarà compte a l'esmentat òrgan en la primera sessió que efectue.
  
Contra les puntuacions atorgades o les mesures adoptades amb ocasió de proves o exercicis, els aspirants podran formular, per escrit, la corresponent reclamació que haurà de tindre entrada en el Registre General de l'Ajuntament dins dels tres dies hàbils següents al de publicació de les puntuacions o adopció de les mesures en qüestió.
  
Les dites reclamacions seran resoltes pel tribunal qualificador en la següent sessió, i es ressenyaran en la corresponent acta, tot això sense perjudici del que establixen les presents bases respecte a la interposició de recursos, que es regiran per les normes generals sobre procediment i règim jurídic de les administracions públiques.
  
En el cas que l'elevat nombre de participants en el procés de selecció així ho aconselle, el tribunal podrà ampliar, al seu parer, els terminis anteriorment referits per a sol·licitar la revisió d'examen o presentar una reclamació contra la seua qualificació.
  
6.6 Indemnitzacions per raó de servici. Tots els membres del tribunal percebran les indemnitzacions que per raons del servici tinguen establides en el Reial Decret 462/2.002, de 24 de maig (BOE núm. 129, de 30 de maig de 2.002), en les quanties disposades en la disposició aplicable en el moment de la realització de les proves selectives. També percebran les dites indemnitzacions, en la quantia establida per als vocals del tribunal, els possibles assessors especialistes i, si pertoca, el personal que realitze tasques de suport al tribunal en la realització dels exercicis.
  
Els tribunals que actuen en les proves selectives tindran les mateixes categories que es fixen per als que actuen en l'administració central de l'estat d'acord amb l'article 33.2 del Reial Decret 462/2002 esmentat. Si no hi ha correspondència entre les places d'ambdues administracions o es plantegen dubtes, les resoldrà l'Alcaldia Presidència atenent criteris d'analogia.
  
Setena. Començament i desenvolupament de les proves
  
7.1 Les proves no podran començar fins que no hagen transcorregut almenys 15 dies des de la publicació de la data, hora i lloc del començament del primer exercici a què es referix el paràgraf següent.
  
En tal sentit, la data, hora i lloc del començament del primer exercici, l'ordre d'actuació dels aspirants, junt amb les llistes d'aspirants admesos i exclosos, la composició dels tribunals i la data de constitució, i de la valoració dels mèrits del concurs si és procedent, es publicaran en el Butlletí Oficial de la Província.
  
El començament dels restants exercicis s'anunciarà al tauler d'anuncis de l'Ajuntament amb una antelació mínima de 12 hores si es tracta del mateix exercici, i de 24 hores si es tracta d'un nou.
  
Entre l'anunci del resultat d'un exercici i el començament del següent haurà de transcórrer un termini mínim de 24 hores.
  
Es podran reduir els terminis indicats en els paràgrafs anteriors si ho proposara el tribunal i ho acceptaren tots els aspirants o fóra sol·licitat per ells unànimement. Açò es farà constar en l'expedient.
  
7.2 Els aspirants seran convocats en crida única.
  
Els aspirants perdran els seus drets quan no compareguen als llocs de realització quan ja s'hagen iniciat les proves o per no assistir-hi, encara que es dega a causes justificades. Quan es tracte de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que aquelles no hagen finalitzat i la dita admissió no menyscabe el principi d'igualtat amb la resta del personal.
  
7.3 L'ordre d'actuació dels aspirants en aquells exercicis en què no puguen actuar conjuntament, serà l'establit en la convocatòria a què fa referència la base 7.1, que serà comú a totes les proves dins de la respectiva oferta pública d'ocupació.
  
7.4 Les proves podran realitzar-se indistintament en valencià o castellà, a elecció de l'aspirant, de conformitat amb el que disposa els apartats 6.3 I 4.1 de les presents bases.
  
7.5 Per a les persones amb minusvalideses que ho sol·liciten en la instància de sol·licitud de participació en el procés selectiu, s'establiran les adaptacions possibles de temps i mitjans que permeten l'adequada realització de les proves.
  
7.6 El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conéixer la identitat de l'aspirant.
  
7.7 Els aspirants hauran d'observar en tot moment les instruccions dels membres del tribunal o del personal ajudant o assessor durant la realització de les proves, amb vista al seu desenvolupament adequat. Qualsevol alteració en el desenvolupament normal de les proves per part d'un o una aspirant quedarà reflectida en l'acta corresponent, podent continuar el dit o la dita aspirant el desenvolupament de l'exercici amb caràcter condicional fins que el tribunal resolga sobre l'incident.
  
7.8 Abans de l'inici de cada exercici, i sempre que s'estime convenient durant el seu desenvolupament, els membres del tribunal, els seus ajudant o assessors comprovaran la identitat dels aspirants.
  
Huitena. Sistemes selectius.
  
8.1 En les bases especifiques de cada convocatòria es determinarà el sistema de selecció dels aspirants, que podrà consistir en oposició, concurs o concurs oposició.
  
8.2 Oposició. L'oposició és el sistema de selecció consistent en la superació de les proves que s'establisquen en la corresponent convocatòria, i que podran consistir en exercicis de caràcter oral, escrit i pràctic, la finalitat de la qual siga la contrastació de les aptituds dels aspirants i els seus coneixements de les matèries pròpies de les places convocades.
  
8.3 Concurs. És el sistema pel qual es comprova i qualifica l'aptitud dels aspirants a través de la valoració de la seua formació acadèmica, coneixements professionals i les experiències concretes que seran degudament acreditades.
  
8.4 Concurs oposició. Es tracta del sistema selectiu que unix els anteriors, en què, a més de la fase de proves selectives a què es referix el punt 8.2 anterior, es realitza una altra fase en què s'avaluen els mèrits i experiència dels aspirants en la forma en què es determina en la convocatòria.
  
En les proves selectives que es realitzen pel sistema de concurs oposició, la fase del concurs, que serà prèvia a la d'oposició, no tindrà caràcter eliminatori ni podrà tindre's en compte per a superar les proves de la fase d'oposició.
  
Només es procedirà a puntuar el concurs en el cas d'haver superat el nivell d'aptitud establit per a tots i cada un dels exercicis de caràcter eliminatori de la fase d'oposició.
  
8.5 Les bases específiques de cada convocatòria podran establir un període de pràctiques, un curs selectiu o ambdós, com a última fase del procediment de selecció dels aspirants.
  
En els sistemes de concurs i concurs oposició podran establir-se entrevistes curriculars.
  
En els d'oposició i concurs oposició podran establir-se proves de caràcter voluntari no eliminatori.
  
En els supòsits de concurs oposició i concurs s'especificaran els mèrits i la seua corresponent valoració, així com els sistemes d'acreditació d'ells.
  
A fi d'harmonitzar i unificar criteris i fonamentalment per a garantir la promoció professional del personal, la cobertura de places i llocs de treball respectarà el principi de reserva del 75%, com a mínim, de les places convocades per a la seua provisió mitjançant promoció interna.
  
Les vacants convocades per a promoció interna que queden desertes, per no haver obtingut els aspirants la puntuació mínima exigida per a la superació de les corresponents proves, integraran torn lliure, l'oferta pública immediata següent, excepte en el cas de convocatòries independents de promoció interna.
  
Novena. Contingut temàtic dels programes mínims de cada procés selectiu
  
La selecció de personal es realitzarà amb subjecció al que disposa el Reial Decret 896/1991, de 7 de juny, sobre regles bàsiques i programes mínims del procediment de selecció dels funcionaris d'administració local, i amb el següent detall:
  
Exercicis teòrics.
  
- Els programes dels exercicis teòrics de selecció inclouran matèries comunes i matèries específiques en la proporció adequada a cada convocatòria, però amb els següents continguts mínims:
  
Matèries comunes. Constituiran, almenys, una cinquena part del contingut i versaran necessàriament sobre:
  
a) Constitució espanyola.
  
b) Organització de l'estat.
  
c) Estatut d'Autonomia.
  
d) Règim local.
  
e) Dret administratiu general.
  
f) Hisenda tributària i administració tributària.
  
Matèries específiques: versaran sobre el contingut de les funcions i tasques atribuïdes legalment a l'escala, subescala o classe a què es referixen les proves i amb caràcter general:
  
a) Per a les proves selectives per a l'accés a l'escala d'administració general, dos cinquenes parts del temari desenvoluparan en profunditat alguna o algunes de les matèries comunes enunciades. Les tres cinquenes parts restants versaran sobre matèries relacionades directament amb les funcions encomanades amb caràcter habitual als membres de la respectiva escala, subescala o classe de funcionaris.
  
b) Si es tracta de proves selectives per a l'accés a l'escala d'administració especial, els programes inclouran quatre cinquenes parts de matèries que permeten determinar la capacitat professional dels aspirants, segons l'escala, subescala o classe de funcionaris de què es tracte, així com la normativa específica relacionada amb les funcions que s'han d'exercir.
  
L'extensió i profunditat dels programes s'adequarà als nivells de titulació exigits i a l'especialitat professional de la corresponent escala, subescala o classe de funcionaris.
  
El nombre mínim de temes en què hauran de desenvolupar-se els continguts enumerats, en els processos per torn lliure serà el següent:
  
1. Per a l'ingrés en la subescala del grup A 90 temes.
  
2. Per a l'ingrés en la subescala del grup B 60 temes.
  
3. Per a l'ingrés en la subescala del grup C 40 temes.
  
4. Per a l'ingrés en la subescala del grup D 20 temes.
  
5. Per a l'ingrés en la subescala del grup E 10 temes.
  
L'Ajuntament podrà addicionar als dits continguts mínims els temes que considere necessaris per a garantir en tot cas la selecció dels aspirants més qualificats per a l'exercici de les places convocades.
  
Exercicis pràctics.
  
Les proves selectives inclouran, segons la naturalesa i característiques de les places convocades, un o diversos exercicis pràctics o instrumentals que consistiran en la realització pràctica de l'activitat, funció o habilitat concreta dels llocs de treball.
  
La duració dels exercicis teòrics i/o pràctics serà flexible a criteri del tribunal, segons el nombre d'aspirants que s'hi presenten, la profunditat que es requerisca per a avaluar els coneixements dels aspirants i altres apreciacions, que tindran caràcter discrecional.
  
Les bases específiques indicaran un temps mínim i màxim de duració dels exercicis. El tribunal, abans de l'inici de l'exercici, indicarà als aspirants el temps màxim que durarà.
  
El tribunal, en els exercicis teòrics, podrà establir el desenvolupament d'un tema que no s'ajuste als epígrafs literals del programa, però que formen part dels coneixements exigits en el temari de l'oposició.
  
El tribunal, en qualsevol moment, abans de la qualificació dels exercicis efectuats, podrà requerir els aspirants per a efectuar una entrevista que aclarisca determinats extrems dels exercicis efectuats, per a poder ponderar i valorar adequadament els exercicis.
  
Per als supòsits de provisió en règim interí, caldrà ajustar-se al que disposa l'Ordre APU/1461/2002, de 6 de juny, per la qual s'establixen les normes per a la selecció i nomenament de personal funcionari interí, amb les adaptacions necessàries a l'escala, subescala, classe o categoria professional de la plaça o lloc de treball de què es tracte.
  
Deu. Exercicis que podran integrar els processos selectius. Ordre d'actuació d'aspirants i correcció d'exercicis
  
Els exercicis que integraran els processos selectius seran els que amb tal fi es determinen en les bases específiques de cada convocatòria, així com els apartats que s'han d'incloure en les fases de concurs, en els processos de concurs o concurs oposició.
  
En qualsevol cas, i amb caràcter general, es determina:
  
A. Fase d'oposició.
  
Consideracions generals.
  
- L'ordre d'actuació dels aspirants, en el supòsit de proves d'impossible realització simultània estarà determinat per l'ordre de la llista definitiva d'aspirants admesos.
  
- Amb caràcter general els exercicis tindran caràcter obligatori i eliminatori, excepte les proves de traducció del valencià i/o idiomes comunitaris, que seran considerades obligatòries i no eliminatòries.
  
- Els exercicis es qualificaran entre 0 i 10 punts, i caldrà aconseguir un mínim de 5 punts perquè se'l considere superat i amb això garantir l'accés a la prova següent o a la valoració del concurs si pertoca, excepte les proves de traducció de o al valencià i/o idiomes comunitaris que, a pesar del seu caràcter no eliminatori, puntuaran entre 0 i 3 punts.
  
- En els exercicis que consten de dos o més parts, estes s'entendran no eliminatòries en si mateixes, acumulant-se el resultat de cada una per al còmput global de la qualificació, als efectes indicats anteriorment, si bé la suma final haurà de ser igual a 5 punts per a considerar superat l'exercici en el seu conjunt.
  
- La qualificació per a cada exercici es determinarà per la mitjana aritmètica resultant de les qualificacions atorgades per cada membre del tribunal, eliminant les puntuacions màximes i mínimes, quan entre elles existisca una diferència igual o superior a 4 punts.
  
- El nombre, detall i contingut dels temaris de cada procés selectiu estarà determinat per la legislació vigent sobre la matèria, i s'ajustarà al que en ella s'inclou, especificant-se en les bases específiques de cada convocatòria l'enunciat dels temes.
  
Exercicis d'exposició oral.
  
- Es realitzaran en acte públic i utilitzant sistemes adequats que permeten garantir als aspirants que l'extracció de temes es realitza a l'atzar.
  
- Es qualificarà l'exposició dels temes de forma unitària, i la qualificació final estarà donada per la mitjana aritmètica de les qualificacions atorgades a cada exposició pels membres del tribunal, i una vegada finalitzada l'exposició dels temes podran formular-se a l'aspirant totes les preguntes o aclariments que es pogueren considerar oportuns.
  
- El temps d'exposició de cada tema i/o de l'exposició en el seu conjunt es determinarà pel tribunal immediatament abans d'iniciar-se l'exercici.
  
- En aquells exercicis en què es dispose la lectura pública d'exercicis escrits, o en els supòsits de defensa oral de projectes de treball, el tribunal facilitarà a l'aspirant una fotocòpia compulsada de l'exercici/treball per ell formulat, així com a la totalitat dels membres del tribunal, a fi que puguen formular les preguntes, aclariments o ampliacions sobre el tema que es consideren oportunes.
  
Exercicis tipus test.
  
- Es plantejaran qüestionaris amb una pregunta i quatre respostes possibles, identificades com a a), b), c) i d); o 1), 2), 3) i 4).
  
- A l'efecte de verificació de respostes donades, aquella que es considere correcta es rodejarà amb un cercle, utilitzant bolígraf de tinta blava. En el cas que l'aspirant, durant la realització l'exercici, detecte que ha comés un error, sol·licitarà del tribunal un bolígraf en tinta roja, i en presència d'un membre d'aquell, procedirà a la seua rectificació.
  
Exercicis escrits.
  
- Una vegada plantejat l'epígraf del tema o temes concrets, proposats pel tribunal o elegits a l'atzar, l'aspirant tindrà llibertat plena d'exposició i plantejament, valorant-se els coneixements del tema, el nivell de formació general, la capacitat de síntesi, l'ortografia, i en definitiva la formulació global de l'exercici en el seu conjunt.
  
- El temps de realització es determinarà pel tribunal qualificador immediatament abans d'iniciar-se l'exercici.
  
Supòsits pràctics escrits.
  
- Hauran d'estar temàticament relacionats amb el contingut del temari establit en cada convocatòria.
  
- Es valoraran fonamentalment la capacitat de raciocini, la sistemàtica en el plantejament, la formulació de conclusions i el coneixement i adequada utilització i interpretació, si pertoca, de la normativa aplicable.
  
Exercici pràctic no escrit de caràcter obligatori.
  
- La seua realització serà pública i al lloc determinat per a la seua realització es disposarà de tots els elements que resulten imprescindibles per al desenvolupament normal de la prova. La maquinària, eines, efectes, equips i programes informàtics, etc, seran igualment posats a disposició dels aspirants.
  
Presentació de treballs.
  
- Contingut: es detallarà adequadament en les bases específiques de cada convocatòria.
  
- Presentació: serà totalment lliure quant als mitjans mecànics utilitzats (sistemes informàtics senzills o complexos o màquines d'escriure electròniques o manuals, enquadernacions senzilles o sofisticades, preferiblement no grapats ni en carpetes d'anelles, fastener, varetes o qualsevol altre procediment que permeta l'addició o variació del contingut dels treballs. Estaran precedits necessàriament d'un índex de pàgines.
  
- Termini de presentació: els treballs es presentaran durant el mateix termini de presentació d'instàncies. Transcorregut l'indicat termini no s'admetrà, en cap cas, la presentació de treballs, fulls addicionals o qualsevol altra alteració de l'inicialment presentat.
  
- Devolució dels treballs: transcorregut un mes des de la data de publicació dels resultats definitius del procés selectiu de raó, es destruiran els treballs d'aquells aspirants que no hagueren comparegut al procés, o que no l'hagueren superat, i es conservaran en els arxius municipals els dels aspirants que obtinguen el nomenament i els de la resta d'aspirants que conformen les respectives borses de treball.
  
B. Fase de concurs.
  
Consideracions generals.
  
En les proves selectives que es realitzen pel sistema de concurs oposició, la fase del concurs, que serà prèvia a la d'oposició, no tindrà caràcter eliminatori ni podrà tindre's en compte per a superar les proves de la fase d'oposició.
  
En els sistemes de concurs i concurs oposició, podran establir-se entrevistes curriculars.
  
En els d'oposició i concurs oposició, podran establir-se proves de caràcter voluntari no eliminatori.
  
En els supòsits de concurs oposició i concurs s'especificaran els mèrits i la seua corresponent valoració, així com els sistemes d'acreditació d'ells.
  
Els mèrits, que les bases específiques determinen com a susceptibles de valoració i sempre referits cronològicament al dia d'expiració del termini de presentació d'instàncies, es presentaran amb enquadernacions senzilles o sofisticades, preferiblement no grapats ni en carpetes d'anelles, fastener, varetes o qualsevol altre procediment que permeta l'addició, o variació del contingut dels treballs i estaran precedits necessàriament d'un índex de documents, el qual serà segellat amb la prèvia comprovació de continguts. La presentació estarà acompanyada d'una instància dirigida a l'alcalde president en què es faran constar les dades del procés selectiu per al qual van dirigits els mèrits al·legats, i davant del Registre General de l'Ajuntament, sense que una vegada transcorregut el termini previst per a la seua acreditació puguen afegir-se documents al dossier inicial.
  
Per als processos selectius amb forma concurs i concurs oposició, l'acreditació documental dels mèrits al·legables s'efectuarà juntament amb la presentació de la sol·licitud de participació, sense que posteriorment a l'expiració del termini indicat puguen acreditar-se nous mèrits. La forma de presentació serà idèntica a l'establida en l'apartat anterior.
  
Els mèrits que resultaren susceptibles de valoració en virtut del que determinen les bases específiques de cada convocatòria s'acreditaran com es diu tot seguit:
  
Formació:
  
Justificació.
  
1. Acadèmica general. Mitjançant la presentació de títols, diplomes, o cartes de pagament justificatives del pagament de taxes per a l'expedició d'ells.
  
Certificat d'escolaritat, Graduat Escolar-FP I grau, ESO-BUP-FP II grau-Batxillerat, curs d'accés a la universitat per a majors de 25 anys (que només puntuarà en absència d'algun dels anteriors), diplomatures universitàries o tres anys complets de qualsevol carrera universitària, llicenciatures universitàries, doctorats.
  
2. Acadèmica específica. Mitjançant la presentació de certificats, títols o diplomes acreditatius, amb la indicació del nombre d'hores lectives d'assistència i/o aprofitament a cursos organitzats o homologats per l'IVAP, IVASP, INEM, INAP, universitats o escoles oficials de formació de funcionaris. No es valoraran, taules redones, debats, conferències, jornades o semblants i que guarden directa relació amb el lloc/s de treball objecte de cada convocatòria.
  
En cap cas es puntuaran en el present apartat ni en l'anterior els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
Així mateix, i en el supòsit de cursos impartits, es valoraran per una sola vegada, no sent susceptibles de ser valorades successives edicions d'un mateix curs.
  
3. Idiomes. L'acreditació dels coneixements de valencià estarà donada per la presentació d'un certificat expedit per la Junta Qualificadora de Coneixements de Valencià o organisme amb atribucions equivalents amb anterioritat a la creació de la citada Junta.
  
L'acreditació dels coneixements d'idiomes comunitaris es farà efectiva mitjançant la presentació de diplomes o certificats expedits per les escoles oficials corresponent i la resta de centres oficials degudament reconeguts i autoritzats per a expedir-los o que hagen sigut prèviament homologats.
  
Experiència professional, antiguitat, grau personal.
  
1. En l'administració pública:
  
Mitjançant un certificat de servicis prestats, amb l'especificació del grau personal consolidat, si és procedent, categoria professional, grup d'adscripció, i nivell consolidat de complement de destinació en períodes computables en mesos, i règim o règims de la relació o relacions laborals. S/ model certificat s/annex Llei 70/1978 (BOE 05.07.1982).
  
2. En l'esfera privada:
  
Certificat de vida laboral, expedida per l'organisme competent de la Seguretat Social ?amb especificació clara del grup de cotització o categoria professional i el temps efectiu de servicis prestats.
  
Qualsevol altre mèrit que manque de la documentació acreditativa corresponent no serà susceptible de valoració.
  
Els mèrits únicament podran ser valorats en un únic apartat dels que componen la baremació general de mèrits, i el seu valor final se sumarà al dels exercicis que componen la fase d'oposició.
  
L'acreditació documental de mèrits per a la fase de concurs constituirà un acte de caràcter voluntari i per això no eliminatori.
  
Amb caràcter general, la fase de concurs s'ajustarà als següents criteris:
  
a) A l'experiència professional correspondrà entre el 30 i el 70% del valor total del barem, aplicant-se d'acord amb el següent criteris:
  
- Serà valorada amb independència de l'àmbit en què haguera sigut adquirida.
  
- Haurà de referir-se a les funcions i tasques del lloc de treball que pretén cobrir-se.
  
Quan es tracte de la cobertura d'un lloc de treball amb comeses professionals afins a lloc de treball de nivell superior i/o inferior, podrà valorar-se l'experiència en els dits llocs, per a la qual s'atorgarà distinta puntuació segons el nivell superior o inferior del lloc efectivament exercit respecte al qual s'opta.
  
b) Als coneixements, cursos de formació i formació acadèmica, correspondrà fins al 70% del valor del barem, aplicant-se d'acord amb els següents criteris:
  
- S'atorgarà major puntuació als cursos de capacitació professional relacionats amb la plaça a cobrir, impartits per centres legalment autoritzats i reconeguts, que a la possessió de titulació acadèmica distinta a l'exigida per a participar en les proves, llevat que esta estiga relacionada amb les funcions pròpies del cos o escala a què es pretén accedir, cas en què haurà d'atorgar-se-li una puntuació superior.
  
- Podrà valorar-se, fins al 50% del valor total assignat en el barem de mèrits del present apartat b), la superació d'exercicis en proves selectives d'accés, com a funcionari de carrera, a cossos o escales del mateix o superior grup de titulació i igual àmbit funcional que el corresponent al cos o escala a què es pretén accedir, sempre que aquelles s'hagueren realitzat en els dos anys anteriors a expiració del termini per a la presentació de sol·licituds de la convocatòria de què es tracte.
  
La puntuació global de la fase de concurs no podrà superar el 40% del total màxim obtenible en la fase d'oposició.
  
La baremació s'efectuarà d'acord amb els criteris continguts en les bases específiques de cada convocatòria.
  
El tribunal farà públics els resultats de la valoració del concurs al tauler d'edictes de l'Ajuntament, disposant els interessats a partir de la dita data de 10 dies hàbils per a formular reclamacions.
  
Transcorregut un mes des de la data de publicació dels resultats definitius del procés selectiu en qüestió, es destruiran els dossier relatius a mèrits acreditats per a fases de concurs, d'aquells aspirants que no hagueren comparegut al procés, o que no l'hagueren superat, i es conservaran en els arxius municipals els dels aspirants que obtinguen el nomenament i els de la resta d'aspirants que conformen les respectives borses de treball.
  
Onze. Publicitat de les qualificacions
  
En el mateix dia en què s'adopten els acords corresponents, seran exposats, al tauler d'anuncis de l'Ajuntament i en un lloc visible de l'edifici o dependència en què s'efectuen les proves, les puntuacions de la fase de concurs, les de la fase d'oposició i les de les pràctiques o cursos selectius, així com la llista a què fa referència el paràgraf primer de la base següent.
  
Dotze. Llista definitiva d'aprovats i propostes de nomenaments
  
Finalitzats els processos selectius, els tribunals faran públiques al lloc o llocs de realització de l'últim exercici, i al tauler d'anuncis de l'Ajuntament, les relacions d'aspirants aprovats, per l'ordre de puntuació obtingudes.
  
En cas d'empat en les puntuacions finals, una vegada addicionada la fase de concurs, els cursos de formació i les proves optatives si és procedent, el tribunal elevarà una proposta de nomenament pel següent ordre:
  
a) En els supòsit de concurs oposició, a favor de l'aspirant o aspirants que hagueren obtingut una major puntuació en la fase d'oposició.
  
b) Quan es tracte únicament d'oposició, o persistira l'empat, a favor de l'aspirant o aspirants que hagueren obtingut una major puntuació en la realització de supòsits pràctics, si n'hi haguera.
  
c) Si encara continua l'empat, es proposaran els aspirants per edat, des del major al més jovençà.
  
D'acord amb la relació referida i aplicat, si arribara el cas, el barem anteriorment indicat, s'elevarà a l'alcalde president, a més de l'acta de l'última sessió del tribunal, la proposta de nomenament a favor dels aspirants amb major puntuació i sense superar el nombre total de places convocades.
  
Tretze. Borsa de treball
  
En qualsevol cas, la totalitat dels aspirants que hagen superat els processos selectius en el seu conjunt, i per l'ordre de puntuació que hagueren obtingut, configuraran una borsa de treball, a fi de cobrir les possibles incidències (vacants, per qualsevol de la seua casuística legal, contractacions temporals per a pal·liar situacions concretes d'acumulació de tasques o imprevistos, excedències, etc.).
  
Els nomenaments i els documents de presa de possessió inclouran de forma expressa referències a la motivació que els genera i, si és procedent, a la plaça que es pretén cobrir interinament amb l'especificació del nombre de lloc prèviament assignat. En els supòsits de places vacants, i si no estigueren ja oferides, es convocaran necessàriament en la següent OPE que s'ha de formular.
  
La renúncia expressa a la crida efectuada per a formalitzar relació laboral comportarà de forma automàtica que l'aspirant passe a ocupar l'últim lloc de la borsa de treball configurada.
  
Les relacions laborals que s'han de formalitzar a través de crides de la borsa de treball podran ser en règim laboral temporal, en qualsevol de les modalitats previstes en l'Estatut dels Treballadors. No obstant l'anterior, s'accedirà a la condició de funcionari interí per a supòsits en què la plaça que s'ha de cobrir haja de tindre, per les seues peculiaritats especials o per les funcions reglamentàriament encomanades, tal condició.
  
Sota cap supòsit es formalitzarà, mitjançant la crida de borsa de treball, la relació laboral de duració indefinida.
  
La vigència temporal màxima de les relacions laborals realitzades amb integrants de les borses de treball configurades s'estendrà des dels respectius nomenaments fins a la culminació de l'immediat següent procés selectiu que se celebre per a la cobertura de places d'igual categoria professional. Les borses de treball perdran la seua efectivitat, executivitat i vigència després de la configuració d'altres noves, després de la realització dels corresponents processos selectius, si el resultat d'ells donara lloc a la formació de la borsa.
  
Tretze. Presentació de documents, nomenaments, preses de possessió i/o formalització de contractes
  
L'Alcaldia Presidència procedirà a resoldre sobre els oportuns nomenaments, en un termini no superior a 10 dies des de la data en què li van ser proposats pel tribunal.
  
Els nomenaments es notificaran expressament als interessats i s'anunciaran en forma d'extracte en el Butlletí Oficial de la Província.
  
La formalització de les oportunes preses de possessió i/o contractes, i la conseqüent incorporació al llocs de treball es realitzarà transcorregut un termini no superior a un mes des de l'endemà a la data en què li siga notificat el nomenament.
  
Els aspirants nomenats hauran d'aportar en el termini màxim indicat la documentació requerida en la convocatòria.
  
Presentada la documentació requerida en les bases de la convocatòria pels aspirants proposats pel tribunal que han superat les proves i sent esta conforme, l'alcalde president efectuarà el nomenament, com a funcionari de carrera, o autoritzarà la contractació en règim laboral dels aspirants proposats pel tribunal.
  
Quan les bases específiques de la convocatòria hagen establit un període de pràctiques, un curs selectiu, o ambdós, els aspirants proposats pel tribunal seran nomenats funcionaris en pràctiques o contractats temporalment fins a la finalització d'elles. El seu nomenament com a funcionaris de carrera, o la contractació per temps indefinit, únicament podrà fer-se una vegada superat amb aprofitament els períodes de pràctiques i els cursos selectius exigits en este cas, que seran valorats pel tribunal qualificador del procés selectiu.
  
Els que no superen el període de pràctiques i/o curs selectiu perdran tots els drets derivats d'haver aprovat les proves selectives.
  
Si els aspirants nomenats no formalitzen la presa de possessió o el contracte laboral en la data en què siguen requerits per a això, i sense que hi haja una causa objectiva i degudament justificada documentalment, perdrà tots els drets derivats de la superació de les proves selectives, i del subsegüent nomenament conferit.
  
En l'acte de presa de possessió el funcionari haurà de prestar el jurament o promesa d'acord amb el que establix l'article 32.c del Reial Decret Legislatiu de 24 d'octubre de 1987, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i en el Reial Decret 707/1979, de 5 d'abril, pel qual s'establix la fórmula de jurament o promesa dels càrrecs i funcionaris públics.
  
Catorze. Aprovació i vigència de les presents bases generals. Dret supletori
  
Una vegada aprovades les presents bases generals, es publicaran íntegrament en el Butlletí Oficial de la Província, pel termini de 15 dies naturals a l'efecte de reclamacions o suggeriments, que s'entendran definitivament aprovades, si transcorregut el dit termini no se n'haguera produït cap. En cas afirmatiu, es decidirà sobre elles, i es publicaran les modificacions, aclariments, adaptacions, supressions o addendes que es produïren en el BOP. Una vegada aprovades definitivament, i amb la ressenya expressa de la seua executivitat, es remetrà una còpia íntegra a la Conselleria de Justícia i Administració Pública - Direcció d'Administració Local, i a la Subdelegació del Govern a Alacant - administracions territorials.
  
Les presents bases estendran la seua vigència des de la data de la seua aprovació fins que l'Alcaldia Presidència, mitjançant una resolució expressa i motivada, acorde la seua modificació o derogació parcial o total, i s'haurà de publicar en el BOP un resum de les modificacions a efectes idèntics que els establits en el paràgraf anterior.
  
Les bases específiques de cada convocatòria podran contindre aspectes concrets modificatius o nous sobre algun o alguns preceptes dels continguts en les presents bases generals, dels quals deriven en supòsits no considerats o en circumstàncies concretes sobrevingudes que així ho obliguen o aconsellen, i s'entendran vigents únicament per al procés selectiu concret les bases específiques de les quals el continguen.
  
Quan una normativa estatal o autonòmica de rang superior modifique substancialment la totalitat o part del que estipula el present text, tals modificacions s'entendran automàticament incorporades, i caldrà redactar el text modificat amb caràcter d'annex, sense que calga per això publicar novament les modificacions addicionades.
  
En tot allò no establit en les presents bases caldrà ajustar-se al que establix el Decret 33/1999, de 9 de març, del Govern Valencià, Llei de la Funció Pública Valenciana, Reglament General d'Ingrés del Personal al Servici de l'Administració Pública, i la resta de disposicions concordants o indicades sobre la matèria.
  
Quinze. Bases específiques
  
Quan es tracte de convocar places i llocs de treball, en règim laboral, interí o en propietat, es redactaran i aprovaran, per l'Alcaldia Presidència, bases específiques per a cada convocatòria i/o plaça o lloc de treball, el contingut mínim del qual serà:
  
a) Descripció de la plaça o lloc de treball, i nombre, escala, subescala, classe i categoria.
  
b) Titulació mínima exigida per a l'accés.
  
c) Situació de la mateixa i referència a l'OPE en la qual estiguera inclosa si pertocara.
  
d) Sistema d'accés.
  
e) Règims especials de prestació de servicis, si n'hi haguera.
  
f) Règim retributiu, amb determinació expressa del grup d'adscripció, nivell de complement de destinació, i quantia anual de complement específic.
  
g) Exercicis que integraran el procés selectiu.
  
h) Fase d'oposició i, proves a realitzar, arribat el cas, amb el caràcter d'optatives.
  
i) Contingut dels mèrits susceptibles de valoració en la fase de concurs i barem de puntuació.
  
Igualment caldrà adjuntar, com a mínim i amb la consideració d'annexos:
  
j) Model de sol·licitud.
  
k) Model per a la fase de concurs.
  
l) Temari.
  
m) I qualssevol altres que estant o no previstos en les presents bases generals, es considere necessari o convenient incloure.
  
Setze. Impugnació
  
Les convocatòries, les seues bases específiques, la constitució i/o actuació dels tribunals, així com tots els actes administratius que se'n deriven, podran ser impugnades pels interessats legitimats, en els casos i en la forma establida en la Llei 30/1992, de Règim Jurídic de les Administracions Públiques i del Procediment Administratiu Comú.
  
En qualsevol moment, però sempre abans de l'inici del termini de presentació de les sol·licituds, l'alcalde, mitjançant l'adopció de la pertinent resolució motivada, que serà publicada en el BOP, podrà modificar o deixar sense efecte les convocatòries, de forma total o parcial.
  
En els restants supòsits, per a l'anul·lació o la revisió d'ofici de l'acord que aprova les convocatòries, caldrà ajustar-se al que disposen els articles 102 i 103 de la Llei 30/1992, de Règim Jurídic de les Administracions Públiques i del Procediment Administratiu Comú.


Còpia Permalink ELI